59/2006

Staðfestur var úrskurður héraðsdóms sem gerði bankastofnuninni L skylt að afhenda R afrit nánar tilgreindra skjala varðandi tilteknar færslur á bankareikningum í eigu tveggja nafngreindra manna.

Dómur Hæstaréttar.

Mál þetta dæma hæstaréttardómararnir G-kk-nf C-kk-nf, Á-kk-nf K-kk-nf, G-kk-nf G-kk-nf, I-kvk-nf B-kvk-nf og J-kk-nf S-kk-nf G-kk-nf.

Varnaraðili skaut málinu til Hæstaréttar með kæru 27. janúar 2006, sem barst réttinum ásamt kærumálsgögnum 30. sama mánaðar. Kærður er úrskurður Héraðsdóms Reykjavíkur 26. janúar 2006, þar sem varnaraðila var gert að afhenda sóknaraðila nánar tilteknar upplýsingar og ljósrit gagna. Kæruheimild er í 1. mgr. 142. gr. laga nr. 19/1991 um meðferð opinberra mála. Varnaraðili krefst þess að hinn kærði úrskurður verði felldur úr gildi og honum dæmdur kærumálskostnaður.

Sóknaraðili krefst þess að úrskurður héraðsdóms verði staðfestur.

Með hinum kærða úrskurði var varnaraðila gert skylt að afhenda sóknaraðila nánar tilgreindar upplýsingar er vörðuðu greiðslur af tilteknum reikningum á nafni A og B hjá varnaraðila. Kröfu þessari beindi sóknaraðili að varnaraðila einum en ekki hinum ætluðu eigendum bankareikninganna. Áður mun A við skýrslutöku hjá lögreglu hafa neitað að svara spurningum um reikninginn, sem var á hans nafni hjá varnaraðila, en B mun ekki hafa kannast við að eiga þann reikning, sem hann var skráður fyrir.

Í lögum nr. 19/1991 er gert ráð fyrir því sem meginreglu að sakborningur eigi þess kost að sækja dómþing í eigin máli eftir að ákæra er gefin út, sbr. til dæmis 4. mgr. 129. gr. laganna. Í lögum nr. 19/1991 er hins vegar, að því leyti sem ekki er mælt sérstaklega fyrir á annan veg, almennt ekki gert ráð fyrir að grunuðum manni eða þeim sem á þá hagsmuni sem rannsókn beinist að sé gefinn kostur á að láta mál til sín taka meðan það er til rannsóknar. Regla þess efnis verður hvorki leidd af 70. gr. stjórnarskrár né 6. gr. mannréttindasáttmála Evrópu, sbr. lög nr. 62/1994 um mannréttindasáttmála Evrópu. Er það ekki á valdsviði dómstóla að leiða slíka reglu í lög.

Í greinargerð til Hæstaréttar heldur varnaraðili því fram að hafna beri beiðni sóknaraðila þar sem hún sé ekki nógu skýr og að ekki sé ljóst hvernig upplýsingar þær sem hún lýtur að tengist yfirstandandi rannsókn. Ekki verður á þetta fallist. Beiðni sóknaraðila lýtur að því að varnaraðili gefi nákvæmlega tilgreindar upplýsingar er tengjast færslum af framangreindum tveimur reikningum. Þá er ljóst af greinargerð sóknaraðila að beiðnin tengist rannsókn á ætluðum refsiverðum viðskiptum með stofnbréf Sparisjóðs Hafnarfjarðar og verður ekki á grundvelli fyrirliggjandi gagna fullyrt að umbeðnar upplýsingar geti ekki haft þýðingu við rannsókn málsins.

Þá heldur varnaraðili því fram í greinargerð sinni til Hæstaréttar að hafna beri beiðninni vegna þess að hana megi að hluta rekja til upplýsinga sem fengust á grundvelli úrskurðar Héraðsdóms Reykjavíkur 28. nóvember 2005. Þar hafi varnaraðila verið gert skylt að láta Fjármálaeftirlitinu í té tilteknar upplýsingar um hreyfingar á bankareikningum Lögmanna í Laugardal ehf., en lögmannsstofa þessi hafi nú lagt fram kröfu til Héraðsdóms Reykjavíkur um að Fjármálaeftirlitinu og eftir atvikum sóknaraðila verði óheimilt að nota þær upplýsingar er fengust á grundvelli úrskurðarins. Varnaraðili kærði ekki þann úrskurð til Hæstaréttar og lauk málinu með því að hann afhenti þau gögn sem úrskurðurinn laut að. Ágreiningur, sem varnaraðili kveður vera um réttmæti úrskurðar Héraðsdóms Reykjavíkur 28. nóvember 2005, getur ekki haft áhrif á heimildir sóknaraðila til frekari rannsóknar á ætluðum brotum er tengjast kunna sölu á stofnfé í Sparisjóð Hafnarfjarðar. Geta þeir, sem telja rétti sínum hallað með öflun þessara upplýsinga, fengið leyst úr atriðum er henni tengjast í opinberu máli sem kann að verða höfðað um sakarefnið eða með því að höfða einkamál til heimtu skaðabóta, eftir atvikum á grundvelli XXI. kafla laga nr. 19/1991. Samkvæmt þessu verður hinn kærði úrskurður staðfestur.

Kærumálskostnaður verður ekki dæmdur.

Dómsorð:

Hinn kærði úrskurður er staðfestur.